# Балканджи

### от Уикипедия, свободната енциклопедия

Балканджи е българска фолк метъл група, чиято музика се базира върху смесица между българска фолклорна музика и хеви метъл, като в повечето песни присъстват различни традиционни фолклорни инструменти, а ритмите са неравноделни, в типичните за българската фолк музика тактове. Друг често срещан инструмент в песните на Балканджи е кийбордът, който придава лек готик оттенък на цялостното звучене.

Повечето текстове също са инспирирани от българския фолклор и обхващат традиционни за него теми като любов, любимият човек, приказни и митични същества и обекти, както и любовта към майка България. Често употребявани са стари български думи, присъщи за народната музика, които не се употребяват в днешната говорна реч. Всички песни в официалните версии на албумите са изпълнени на български език. Има едно парче "The Flight", което е на английски език, и което е включено в някои неофициално издавани версии на албума "Пробуждане" в САЩ в периода когато Александър Стоянов е в страната.

## [редактиране] История

Групата е създадена през 1999 година от Кирил Янев, учещ в НПМГ в София и Николай Баровски от Първа английска гимназия, също в София, които откриват съвпадение в идеите си за стиловата насока на музиката, която искат да правят, а именно симбиоза межу основите на рока и метъла, подплатени с елементи от българската народна музика, като за целта се предвижда и интегрирането на автентични български музикални инстументи. Момчетата се ориентират изцяло към авторско творчесто, без заемки от съществуващи народни песни. Същинската музикална история на Балканджи започва с песента "Аз тебе, либе, съм залюбил", демо версията на която е записана в домашни условия. Песента е резултат от съвместната работа на групата с българския поет Константин Николов, който ги моли да напишат музика по негово стихотворение. С нея групата взима участие в конкурс на радио "Хоризонт" през ранната 2000 година, наречен "Пролет 2000". В студиото на националното радио е направен и професионален студиен запис на песента. Същата година Балканджи написват песните "Вятърът" и "Старият призрак", с които деветгодишната сестра на Кирил Янев участва в конкурса "Парад на детската песен". Песните печелят безапелационно първото и второто място.

След присъединяването на Александър Стоянов (барабани) и Владимир Левиев (бас китара) групата започва усилена творческа работа и записва редица демо песни, като междувременно намира време за повторно участие в конкурса на "Хоризонт" "Пролет 2001" с песента "Крали Марко", която отново печели първото място. Парчето става част и от дебютния албум на Балканджи "Пробуждане", появил се през същата година. Друга песен от албума, "Към таз земя", печели поредното признание за групата - второ място в конкурса "Моята причина да остана в България".

Малко след присъединяването на оперната певица Инна Занфирова, демо записите по първия албум са окончателно завършени. По същото време Александър Стоянов и Владимир Левиев заминават да следват в чужбина. На тяхно място се присъединяват Николай Трайков (барабани) и Христо Пашов (бас китара), както и акустичният китарист Спас Димитров. С новите попълнения Балканджи изнася своя първи концерт на 29 ноември 2001.

Следва появата на дебютния албум, наречен "Пробуждане", който е записан, продуциран и издаден лично от Кирил Янев и Николай Баровски, тъй като по това време музикалните компании в страната не проявяват никакъв интерес към подобна музика. Албумът се разпространява и в чужбина. Балканджи се превръща в една от редовните групи в музикалните ъндърграунд клубове в София "О! Шипка" и "Мишената", а към състава се присъединява перкусионистът Калин Христов.

През 2003 групата записва песента "Ой, мари Яно", която е включена в компилацията "О! Шипка". Към парчето е направен и клип, дело на басиста Владимир Левиев.

През 2004 година излиза макси сингълът на Балканджи "Звездица", съдържащ едноименнта новозаписана песен, предвидена за втория студиен албум, както и лайф изпълнение на първото парче на групата "Аз тебе, либе, съм залюбил" заедно с още три инструментала. С нетърпение се очаква новия им албум за 2007.

## [редактиране] Членове

- Кирил Янев - вокали, китари
- Николай Баровски - клавири, кавал, вокали
- Калин Христов - перкусии, барабани
- Владимир Левиев - бас
- Александър Стоянов - барабани, перкусии, вокали
- Николай Трайков - барабани, кавал
- Христо Пашов - бас
- Теодора Тодорова - тромпет, вокали
- Явор Пачовски - клавири
- Валентин Моновски - тамбура, вокали
- Спас Димитров - акустична китара, тамбура, вокали
- Рая - тромпет
- Явор Джерманов - китара
- Инна Занфирова - женски вокали

## [редактиране] Дискография

- Пробуждане (2001)
- Звездица (2004)

## [редактиране] Виж също

- Kultur Shock

## [редактиране] Външни препратки

- Официален сайт на Балканджи
- Фен сайт на Балканджи
- Интервю с Киро и Сашо от група Балканджи на английски
- Обширно интервю на български с Киро, Баровски и Инна от група Балканджи

Взето от „http://bg.wikipedia.org../../../%D0%B1/%D0%B0/%D0%BB/%D0%91%D0%B0%D0%BB%D0%BA%D0%B0%D0%BD%D0%B4%D0%B6%D0%B8.html“.

Категории: Български музикални групи | Метъл групи

##### Views

- Статия
- Беседа
- Текуща версия

##### Търсене

##### На други езици

- English
- Português